Document ID: 32012R0045

REGOLAMENT TA’ IMPLIMENTAZZJONI TAL-KUMMISSJONI (UE) Nru 45/2012
tad-19 ta’ Jannar 2012
li jemenda l-Anness tar-Regolament tal-Kunsill (KE) Nru 21/2004 dwar il-kontenut tad-dokumenti taċ-ċaqliq
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 21/2004 tas-17 ta’ Diċembru 2003 li jistabbilixxi sistema għall-identifikazzjoni u r-reġistrazzjoni tal-annimali ovini u kaprini u li jemenda r-Regolament (KE) Nru 1782/2003 u d-Direttivi 92/102/KEE u 64/432/KEE (1), u b’mod partikolari l-Artikolu 10(1) tiegħu,
Billi:
(1)
Ir-Regolament (KE) Nru 21/2004 jistipula li kull Stat Membru jrid jistabbilixxi sistema għall-identifikazzjoni u r-reġistrazzjoni ta’ annimali ovini u kaprini skont id-dispożizzjonijiet ta’ dan ir-Regolament.
(2)
Din is-sistema jrid ikollha erba’ elementi, li huma: mezz ta’ identifikazzjoni biex jiġi identifikat kull annimal (“mezz ta’ identifikazzjoni”), reġistri aġġornati f’kull azjenda, dokumenti taċ-ċaqliq u reġistru ċentrali jew dejtabejż f’kompjuter. L-Anness ta’ dan ir-Regolament jistabbilixxi r-rekwiżiti għal dawn l-elementi.
(3)
Ir-Regolament (KE) Nru 21/2004 jistipula li, mill-31 ta’ Diċembru 2009, l-identifikazzjoni elettronika trid tkun obbligatorja għall-annimali kollha mwielda wara din id-data. Iżda, il-maġġoranza tal-annimali mwielda sa din id-data għadhom s’issa identifikati biss b’mezzi mhux elettroniċi.
(4)
Il-kodiċi individwali tal-annimal li jinsab fil-mezzi ta’ identifikazzjoni mhux elettroniċi jista’ jiġi reġistrat bl-id biss. Ir-reġistrazzjoni bl-id tal-mezzi ta’ identifikazzjoni mhux elettroniċi teħtieġ sforz konsiderevoli min-naħa ta’ min irabbi u fih sors potenzjali ta’ żbalji.
(5)
Ittieħed kont tal-qagħda partikolari tal-annimali mwielda sal-31 ta’ Diċembru 2009 fir-rigward tar-rekwiżit li jiġu reġistrati l-kodiċijiet individwali tal-annimal fid-dokument taċ-ċaqliq. Ir-riskji marbuta mal-annimali bħal dawn li jittieħdu l-biċċerija huma limitati u ma jiġġustifikawx il-piż supplementari amministrattiv li jinħoloq minħabba f’dan ir-rekwiżit. L-annimali li jittieħdu direttament il-biċċerija fl-istess Stat Membru kienu għalhekk eżentati minn dan ir-rekwiżit minkejja d-data ta’ ċaqliq tal-annimali.
(6)
Sabiex jonqos aktar il-piż amministrattiv għall-operaturi, l-Anness tar-Regolament (KE) Nru 21/2004, kif emendat bir-Regolament tal-Kummissjoni (KE) Nru 933/2008 (2), jistipula li r-rekwiżit tar-reġistrazzjoni tal-kodiċi individwali tal-annimal fid-dokument taċ-ċaqliq ma huwiex obbligatorju għall-annimali mwielda sal-31 ta’ Diċembru 2009, sal-31 ta’ Diċembru 2011, għaċ-ċaqliq kollu għajr lejn biċċerija direttament jew permezz ta’ proċedura ta’ inkanalament.
(7)
Matul iż-żmien li dan il-perjodu tranżitorju kien fis-seħħ, ma ġewx irrappurtati fis-sistema xi nuqqasijiet ta’ importanza lis-servizzi tal-Kummissjoni bħala riżultat tal-implimentazzjoni ta’ din id-deroga.
(8)
Iżda, f’xi Stati Membri, minħabba l-mod partikolari kif jinżammu l-annimali ovini u kaprini, id-dejta turi li l-annimali mwielda sal-31 ta’ Diċembru 2009 xorta se jkunu jiffurmaw parti sostanzjali tal-popolazzjoni ovina u kaprina sal-31 ta’ Diċembru 2014. Ir-riskji marbuta maċ-ċaqliq tagħhom se jkomplu jonqsu dejjem aktar, fi proporzjon mat-tnaqqis fl-għadd ta’ dawn l-annimali. Madankollu, ir-reġistrazzjoni bl-id tal-identifikaturi mhux elettroniċi f’dawn il-każijiet xorta tirrappreżenta piż amministrattiv sostanzali fuq dawk li jrabbu annimali bħal dawn.
(9)
Iċ-ċaqliq ta’ annimali bħal dawn għalhekk għandu jibqa’ jiġi eżentat mir-rekwiżit li jiġu rreġistrati l-kodiċijiet individwali tal-annimal fid-dokument taċ-ċaqliq sal-31 ta’ Diċembru 2014. Il-piż impost fuq dawk li jrabbu bir-reġistrazzjoni ta’ din ix-xorta wara din id-data, kif ukoll is-sorsi potenzjali ta’ żbalji, għandhom imbagħad ikunu fi ħdan livelli aċċettabbli.
(10)
Ir-Regolament (KE) Nru 21/2004 għandu għalhekk jiġi emendat skont dan.
(11)
Fl-interess taċ-ċarezza legali, huwa xieraq li dan ir-Regolament japplika retroattivament mill-1 ta’ Jannar 2012, sabiex tkun żgurata l-kontinwità fl-applikazzjoni tal-eżenzjoni mir-rekwiżit li l-kodiċijiet individwali tal-annimal jiġu reġistrati fid-dokument taċ-ċaqliq.
(12)
Il-miżuri stipulati f’dan ir-Regolament huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
Fit-Taqsima C.3 tal-Anness tar-Regolament (KE) Nru 21/2004, il-punt (b) jinbidel b’dan li ġej:
“(b)
sal-31 ta’ Diċembru 2014 għal kull ċaqliq ieħor.”
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mill-1 ta’ Jannar 2012.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, id-19 ta’ Jannar 2012.

Labels: 7
12
8
6